钦定古今图书集成/方舆汇编/职方典/第1478卷 > 《石屏宝秀新河碑记》杨忠亮
## 钦定古今图书集成/方舆汇编/职方典/第1478卷 > 《石屏宝秀新河碑记》杨忠亮

我国家方制万里，兵与农共。凡卫所峙列之处，分置
营屯，滇更倍之。山川险远，输运未易。督兵屯种，庶几
养兵无费，又可备战守。故以区区一州，合之宝、秀两
屯，额粮至八千有奇。屯饷多于田赋，为军国虑至渊
深矣。夫军以捍城，屯以赡军。近例独以“催征”属之有
司，则军民皆长吏之赤子也。然有屯田必需水利，有
水利必赖治水之良有司。古有凿离碓而灌沃野之渠者，有通泾水而溉泽卤之地者，有引漳水而注邺
下之田者，皆从无处寻有，用力甚艰。如以固有之利，
反罹啮桑之害，宁惟病屯，究且病军？宁惟病军，究且
病国？故民屯者，军国之元命也；水利者，民屯之活脉
也；良有司者，司命之枢筦也。宝秀之草海，国初置屯
田于此，屯粮四千，民赋千馀，额数亦不为少。乃三面
阻山，山水时发，旧有河沿山足下，屈曲沙冲，随濬随
塞，上积而益深，下激而愈壅，腴田为波臣所据。近以
灾伤改折，得蒙轻减，而赔累者已数十年矣。先长老
御史白塘许公目击而叹曰：“嗟乎！草海据上流，无山
石为梗，若于田间开一直河以泄水，则沙不能冲，为
利最溥。然必俟贤父母方可请行。不然，恐任事者少，
祇滋扰耳，慎勿轻举动也。”此语传二十年，而判府顾
公适至，建学缮城，岁无宁居。大工甫竣，复议水利。盖
机之会者，时与人若相待；而言之中者，古与今亦券
合也。军民朱廷弼等陈情龥苦，台司道、府切由己之
恤，可其请。公遂履亩踏勘，一意开濬直河。荐绅素封
之家，有田错处河中，各捐让不惜。公曰：“舆情协矣，大
役可兴也。”屯长列沮洳人户若干。田下令河工多寡
称是，人人裹粮竞跃，举锸为云，决渠为雨。然水势建
瓴而下，漫漶可虞也。酌为三停，混混而出，洋洋而去。
初及五亩一带，浸灌菑畬；次及九天观之“陂池，吞纳
沉蓄，又次及州治之附郭田。南北交流，东西互注，湖
水决矣，民屯出矣，经理不可后也。审沟堘之遗迹，正
疆界之定分，乘时率作，获田以数千顷计。旧河存之，
用遏流沙。直河设水利官，领疏瀹之寄。”盖九天陂池，
惟及时潴水，均其分数，时其启闭，使受水之利。宝秀
直河当霪雨连绵，客水暴集，即开濬后，势不能保无
填。阏责成水利官，上阏则导之使下，下阏则通之使
流。水利中，善后第一义，公蚤筹之矣。当是时，三十里
之土田，或易蛟宫为沃壤，或更斥卤为神皋。数万口
之生灵，近者任土乐业，远者仰沬承流。始以为害之
自此而除，讵知利之自此而兴也。始以为饶有济于
屯讵知兼有裨于民也？虽知民屯之利赖无筭，又讵
知大有补于军国也？夫芟薪楗橛之劳，孰与六博蹋
鞠之逸？莞蒲蜃蛤之饶，又孰与梁茨京坻之利？然所
以裁成疆理，导利而均布之者，独赖一良有司苐问，
桑田变矣，沧海如昨。昔之难也，如精卫之填海；今之
易也，如巨壑之转石。岂非难者？军民岐视，相推相委，
而易者不惑不惧，惟公惟忠，因民而利，顺风而呼者
哉。白塘公当年遗意，三十载而始成，其美贤父母，洵
非偶然矣。不佞尝谓“悬鱼却馈，鞭蒲示法，或酿为岐
麦之瑞，贤良亦炳炳史册。”然清惟洁乎一身，泽仅及
于一时而止。治河之役，计工万有五千，不费公帑，不
动声色，以三旬毕事，嘉惠我屏，最弘且远。遂偕荐绅
父老镌石纪其成功，享乐利者，忍忘河洛之思乎！公
讳庆恩，号纶堂，直隶之吴江人。文雅有高韵，并书以
肖之。